hotchpotch/miracl-hf-unified huggingface dataset:
Steve Moneghetti
Stephen ”Steve” Moneghetti (s. 26. syyskuuta 1962 Ballarat, Victoria) on australialainen entinen kestävyysjuoksija.
Kansainyhteisön kisoissa 1986 Moneghetti juoksi 10 000 metrin juoksussa kuudenneksi. Samoissa kisoissa hän juoksi elämänsä ensimmäisen maratoninsa ja voitti lajissa pronssia. Olympialaisten maratonilla Moneghetti osallistui neljä kertaa ja hänen sijoituksensa olivat viides Soulin olympialaisissa 1988, 48:s Barcelonassa 1992, seitsemäs Atlantassa 1996 ja kymmenes Sydneyssä 2000. MM-kilpailuissa hän sijoittui maratonilla neljänneksi Rooman MM-kilpailuissa 1987, yhdenneksitoista Tokiossa 1991, kahdeksanneksi Göteborgissa 1995, pronssille Ateenassa 1997 ja sijalle 29. Sevillassa 1999. Kansainyhteisön kisoissa hän voitti maratonin vuonna 1994 ja juoksi toiseksi vuonna 1990. Vuoden 1998 Kansainyhteisön kisoissa hän juoksi kolmanneksi 10 000 metrin juoksussa. Maastojuoksun MM-kisoissa hän sijoittui parhaimmillaan neljänneksi pitkällä matkalla vuonna 1989. Puolimaratonin MM-kilpailuissa hän sijoittui hopealle vuonna 1993.
Arvokisojen ulkopuolella Moneghetti voitti vuonna 1990 Berliinin maratonin ajalla 2.08.16. Vuonna 1994 hän voitti Tokion maratonin. Melbournessa 2006 järjestetyissä Kansainyhteisön kisoissa Moneghetti toimi kisakylän pormestarina.
Phil Taylor
Phil Taylor (21. syyskuuta 1954, Chesterfield – 11. marraskuuta 2015), joka tunnetaan myös taiteilijanimellä "Philthy Animal" Taylor, oli brittiläinen rumpali, joka toimi Motörheadin rumpalina vuosina 1976–1984 ja 1987–1992. Taylorin viimeinen yhtye oli The Web Of Spider. Phil Taylor erosi Motörheadista ensimmäisen kerran vuonna 1984 riideltyään Lemmy Kilmisterin kanssa. Hänet korvasi entinen Saxon-rumpali Pete Gill. Taylor katui myöhemmin päätöstään ja pyysi saada rumpalin paikkaansa takaisin. Vuonna 1987 Pete Gillin erottua bändistä Taylor pääsi takaisin Motörheadiin, kunnes hänet haluttiin pois bändistä, koska alun perin Pete Gillin erottua Lemmy Kilmister oli kysynyt jo Mikkey Deetä bändiin. Deen kieltäydyttyä Kilmister otti Taylorin takaisin, koska hän tunsi suurimman osan Motörheadin tuotannosta ja ehti mukaan kesken Motörheadin Orgasmatron-kiertueen. Taylorin viimeinen keikka oli 28.03.1992 Irvine Meadowns -nimisellä festivaalilla, jonka jälkeen hänet erotettiin bändistä. Phil Taylor ja Lemmy Kilmister olivat hyviä ystäviä ja heidät nähtiin yhdessä monessa 2000-luvulla tehdyssä Motörhead -dokumentissa. Taylor soitti Motörheadin jälkeen myös monissa eri yhtyeissä, ei niinkään ammattilaisena vaan puhtaasti soittokunnon ylläpitämiseksi . Phil vieraili usealla Motörheadin keikalla vuosina 2013–2014, mutta kävi vain tervehtimässä yleisöä.
DB Schenker
DB Schenker on Saksan valtion omistamaan Deutsche Bahniin (DB) kuuluva tavarankuljetus- ja logistiikkayhtiöryhmä. Se toimii 130 maassa ja sillä on 2 000 toimipistettä ympäri maailmaa. DB Schenkerin palveluksessa oli vuoden 2016 lopulla 68 388 työntekijää. Sen liikevaihto oli vuonna 2016 15,1 mrd. euroa. DB Schenker hoitaa maa-, lento- ja merikuljetusten lisäksi varastointi- ja muita logistiikkapalveluja.
Suomessa DB Schenkerin tytäryhtiö Schenker Oy hoitaa kansainvälisiä lento-, meri- ja maakuljetuksia. Yhtiö kuljettaa paketteja, lavoja, osa- ja täyskuormia ja järjestää erikoiskuljetuksia. Lisäksi Schenker tekee Suomessa kotijakelua ja harjoittaa sopimuslogistiikkaa. DB Schenker tuottaa Suomen palvelut yhdessä ketjukumppaninsa Vähälä Logistics Oy:n kanssa. Aiemmin yhteistyö tehtiin Kiitolinja-aputoiminimen alla, mutta kesäkuun 2016 alusta lukien Kiitolinja muuttui DB Schenker -brändin alle.
Helmikuussa 2017 Schenker ilmoitti avaavansa noutopisteverkostonsa kaikille yrityksille.
Pearl (rumpuvalmistaja)
Pearl on japanilainen rumpujen ja lyömäsoitinten valmistaja. Yhtymällä on yhteensä 620 työntekijää Japanin ja Taiwanin tuotantolaitoksissaan sekä Yhdysvaltain ja Englannin
yksiköissään.
Pearlin perusti Katumi Yanagisawa Tokiossa keväällä 1946. Aluksi yhtiö valmisti nuottitelineitä. Toisen maailmansodan aikana Japanissakin virinnyt jazzin harrastus oli yrityksen perustamisen taustalla. Tasaisesti kasvava yritys pääsi osalliseksi 60-luvun rockhuumasta. Jo vuosikymmenten välissä Pearl jakoi tuotantonsa kotimaan ja Taiwanin yksiköihin.
Taiwanin laitoksilla työskentelee nykyisin lähes puolet yrityksen työntekijöistä. Vaikka tuotanto on pääosin siirretty Taiwaniin, Pearl pyrkii kaikin keinoin välttämään kuvaa halpatuotannosta. Tärkeimmän raaka-aineet ja työnjohto ovat tiukasti japanilaisia.
Pearl on vuonna 2007 lanseerannut ensimmäiset Kiinassa valmistetut rumpunsa, Vision-series.
Muun muassa nämä rumpalit käyttävät Pearlin rumpuja:
Kimalaiskolibri
Kimalaiskolibri ("Mellisuga helenae") on maailman pienin lintu. Se painaa noin 1,6 grammaa (vähemmän kuin sentin eurokolikko) ja on 5,7 cm pitkä. Nimensä kimalaiskolibri on saanut pienuutensa vuoksi, sillä kokonsa takia ne usein sekoitetaan mehiläiseen tai kimalaisiin. Kimalaiskolibreja esiintyy enimmäkseen Kuubassa.
Kimalaiskolibrit pystyvät lentämään paikallaan kuten muutkin kolibrit. Kimalaiskolibrit räpyttävät siipiään 80 kertaa sekunnissa, mutta kosiskelumenojen aikana ne voivat räpytellä jopa 200 kertaa sekunnissa. Kimalaiskolibrin syke voi olla jopa 1 000 kertaa minutissa.
Kimalaiskolibrin muna painaa vain noin puoli grammaa. Sillä on kaikista linnuista vähiten höyheniä ja sen ruumiinlämpö on 40 °C, joka on lintulajeista korkein. Yöllä kimalaiskolibrin ruumiinlämpö laskee energian säästämiseksi 19 °C:een.
Koiraalla on punertava kaula sekä sinertävä kurkku, joka on sivuilta helmiäisvärinen. Alaosa on yleensä harmahtavan valkoinen. Naaraat ovat yleensä yläpuoleltaan sinertävän vihreitä ja alaosaltaan vaaleita tai harmahtavia.
Ayelech Worku
Ayelech Worku (s. 12. kesäkuuta 1979 Arsi, Oromia) on etiopialainen kestävyysjuoksija. Hän on kotoisin samalta alueelta kuin Haile Gebrselassie.
Worku sijoittui Afrikan mestaruuskilpailuissa 1995 toiseksi 5 000 metrin juoksussa. Seuraavana vuonna hän oli mukana voittamassa maantieviestijuoksun maailmanmestaruutta. 1997 hän voitti nuorten maastojuoksun MM-kisoissa Torinossa pronssia. Myöhemmin samana vuonna Ateenan MM-kisoissa hän selvisi 5 000 metrin loppukilpailuun, jossa jäi kahdenneksitoista. Vuonna 1998 Worku oli maastojuoksun MM-kisoissa Marrakechissä pitkällä matkalla yhdeksäs ja oli jälleen voittamassa maantieviestijuoksun maailmanmestaruutta.
1999 hän oli maastojuoksun MM-kisoissa Belfastissa pitkällä matkalla neljäs ja Sevillan MM-kisoissa 5 000 metrillä kolmas. Seuraavana vuonna hän sijoittui maastojuoksun MM-kisoissa Vilamourassa pitkällä matkalla yhdeksänneksi ja Sydneyn olympialaisissa 5 000 metrillä neljänneksi. Vuonna 2001 hän oli Oostenden maastojuoksun MM-kisoissa lyhyellä matkalla kahdeksastoista ja voitti Edmontonin MM-kisoissa 5 000 metrillä pronssia. Worku osallistui vielä 2002 Dublinin maastojuoksun MM-kisoihin ja sijoittui pitkällä matkalla kolmanneksitoista.
Chesterfield
Chesterfield on kaupunki Derbyshiren kreivikunnassa Englannissa, Sheffieldin eteläpuolella Rother ja Hipper -jokien risteymäkohdassa. Kaupungissa on vajaat 89 000 asukasta.
Alueella on ollut roomalaisten linnake. Se sai nimensä laidumaana käytetyn linnakkeen mukaan. Keskiajalta 1500-luvulle asti kaupunki oli merkittävä villantuotannon keskus.
Kaupunkioikeudet Chesterfield sai Juhana Maattomalta vuonna 1204.
Fort-de-France
Fort-de-France on Martiniquen, Ranskan merentakaisen departementin, pääkaupunki Karibianmerellä. Vuoden 2006 väestönlaskennan mukaan kaupungissa oli 90 347 asukasta.
Martiniquen ensimmäinen kuvernööri Jacques Duparquet päätti rakennuttaa kaupungin paikalle linnoituksen, Fort Saint Louisin, vuonna 1638. Fort-de-Francen kaupunki alkoi kehittyä linnoituksen ympärille hitaasti. Merkittäväksi kaupunki tuli vuonna 1902, kun Mont Pelée -tulivuoren purkaus tuhosi Saint-Pierren kaupungin.
Nykyisin kaupunki on merkittävä satamakaupunki sekä Ranskan laivastotukikohta.
Adrian Erlandsson
Adrian Erlandsson (s. 27. lokakuuta 1970 Malmössä) on ruotsalainen heavy metal -rumpali. Hänet tunnetaan Cradle of Filthin entisenä rumpalina. Hän jätti tuon yhtyeen marraskuussa 2006 soitettuaan siinä vuodesta 1999. Erlandsson kertoo lähteneensä, jotta voisi keskittyä Needleye ja Nemhain-yhtyeisiinsä. Hän on soittanut myös yhtyeissä Paradise Lost, At the Gates, The Haunted ja Deathstars.
Adrian Erlandssonin veli Daniel Erlandsson toimii death metal -yhtye Arch Enemyn rumpalina.
Helvetistä itään
Helvetistä itään on heavy metal -yhtye Kotiteollisuuden kuudes albumi, joka julkaistiin 12. syyskuuta 2003. "Helvetistä itään" on Kotiteollisuuden toistaiseksi menestynein albumi.
"Helvetistä itään" poikkeaa Kotiteollisuuden aiemmasta tuotannosta siinä, että levyn sanoitukset kertovat enemmän yhteiskunnallisista ja henkilökohtaisista asioista. Tämä ei miellyttänyt kaikkia yhtyeen vanhoja faneja, mutta kriitikot antoivat albumille pääosin hyvän vastaanoton. Tuomas Holopaisen (Nightwish) ja Kotiteollisuuden yhteistyö alkoi tästä levystä.
"Helvetistä itään" nousi julkaisuviikollaan Suomen albumilistan kärkeen, ja albumin avausraita, nimikkosingle "Helvetistä itään", nousi singlelistan ykköseksi. Albumin suurin hitti oli kuitenkin "Minä olen", jonka julkaiseminen singlenä nosti albumin takaisin listoille, ja "Helvetistä itään" pysyi albumilistalla yhteensä 41 viikkoa. Albumin kolmas singlejulkaisu oli "Tämän taivaan alla".
"Helvetistä itään" myi platinaa, ja tähän mennessä sitä on myyty yli 33 000 kappaletta. Monet musiikkijulkaisut äänestivät albumin vuoden parhaiden kotimaisten joukkoon, ja lisäksi se sai Emma-patsaan vuoden parhaana hard rock/metallialbumina. Levyn tekemisen aikaan yhtyeen kotisivuilla julkaistussa studiopäiväkirjassa Jouni Hynynen kertoi Tuonen joutsen -kappaleen olevan "hienointa mitä Kotiteollisuus on koskaan tehnyt" .
Sävellykset Kotiteollisuus, sanoitukset Jouni Hynynen, sovitukset Kotiteollisuus ja Mikko Karmila.Ilmestyi 22. elokuuta 2003.Ilmestyi 7. marraskuuta 2003.Ilmestyi 11. helmikuuta 2004.
Kirsti Härkönen
Kirsti ”Killi” Härkönen (1972 – 3. joulukuuta 2003) oli ihmisoikeusaktivisti ja 
kaksi albumia julkaisseen Chainsmoker-yhtyeen saksofonisti.
Kirsti Härkönen työskenteli Turun yliopistossa ja toimi avustajana muun muassa ulkoministeriön rahoittamassa Ensi- ja turvakotien liiton hankkeessa. Hankkeen tarkoitus oli selvittää Turkin ihmisoikeustilannetta ja erityisesti naisten oloja. Asiaa käsittelevä seksuaalista väkivallasta kertova raportti "Kunniallisen naisen taakka" ilmestyi postuumisti Liken kustantamana.
Härkönen teki itsemurhan hyppäämällä parvekkeelta. Hänen sisarensa Anna-Leena Härkönen kirjoitti siskonsa itsemurhasta kirjan nimeltä "Loppuunkäsitelty" (2005).
In frostigen Tälern
In frostigen Tälern () on Timo Rautiainen & Trio Niskalaukauksen vuonna 2001 julkaistu ensimmäinen saksankielinen albumi. Se koostuu saksaksi käännetyistä "Lopunajan merkit" ja "Itku pitkästä ilosta" -albumien kappaleista.
Sävellykset ja sovitukset Timo Rautiainen, sanoitukset Tomi Tuomaala ja Timo Rautiainen.
EPS (talous)
EPS () on tunnusluku, joka ilmaisee osakeyhtiön voiton määrän tilikautena yhtiön yhtä osaketta kohti. EPS:ää vastaa suomenkielinen termi "tulos/osake".
Yksinkertaisimmillaan:
Voitosta voidaan vähentää etuoikeusosakkeiden kiinteät osingot ("vähemmistöosuus"). EPS voidaan laskea muun muassa kuluneelta tilikaudelta, tai se voidaan arvioida tulevalle tilikaudelle. Joskus osakkeiden lukumääränä voidaan käyttää lukumäärää tilikauden lopussa.
EPS-lukua pidetään yleisesti tärkeimpänä osakkeen tunnuslukuna. EPS:n avulla lasketaan toinen tärkeä tunnusluku, P/E.
Peter Townsend
Peter Wooldridge Townsend (22. marraskuuta 1914 – 19. kesäkuuta 1995) oli brittiläinen hävittäjälentäjä sekä kuningas Yrjö VI:n ja kuningatar Elisabet II:n ylitallimestari 1944–1953. Townsend muistetaan romanssistaan prinsessa Margaretin kanssa.
Townsend syntyi 1914 Burman Rangoonissa (Yangun) ja kävi koulua Englannin Haileburyssä. Hän liittyi Kuninkaallisiin ilmavoimiin 1933 ja sai koulutuksensa Cranwellissa. Hän palveli lennonopettajana RAF Montrosessa, ja sai siirron Tangmereen 1937, jossa hän palveli toisen maailmansodan syttyessä 85. lentueessa. Vuonna 1940 majurin arvoisena hänet siirrettiin 43. lentueeseen, jossa hän palveli taistelussa Britanniasta. Hän oli everstiluutnanttina yölentotoiminnan komentajana Hunsdonista 1941–1942. Hänet nimitettiin 611. lentueen (Spitfire-laivue) komentajaksi Drewiin 1942, ja sodan loppuvaiheissa hän komensi 605 Squadronia (yöhävittäjälaivue), käytyään esikuntaupseerikoulun 1942–1943. Hänet ylennettiin everstiksi 1948.
Townsend oli yksi tunnetuimpia lentäjiä taistelussa Britanniasta, ja hän palveli 85. lentueen komentajana, joka lensi Hawker Hurricane -hävittäjiä koko taistelun ajan. Hänellä oli 14 ilmavoittoa, ja haavoituttuaan hän karkasi sairaalasta päästäkseen takaisin lentämään.
Townsend meni kesäkuussa 1941 naimisiin Rosemary Cecil Pawlen (1921–2004) kanssa, jonka kanssa hän sai kaksi poikaa nimeltä Giles (1942–) ja Hugo (1945–). Pariskunta erosi 1952. Vuonna 1944 Townsend nimitettiin kuninkaan virkaatekeväksi tallimestariksi. Samana vuonna virasta tehtiin pysyvä, ja hän palveli virassa vuoteen 1953 asti. Jäätyään eläkkeelle 1953 hän palveli Brysselissä lentoattaseana 1953–1956.
Townsend tunnetaan parhaiten onnettomasta romanssistaan prinsessa Margaretin kanssa. Vaikka hän oli sotasankari ja hävittäjä-ässä, ja vaikka hänen ja Margaretin rakkaus oli aitoa, hänellä ei aiemman avioeronsa takia ollut mitään mahdollisuutta avioliittoon prinsessan kanssa. On sanottu, että asiasta syntynyt kohu särki sekä prinsessan että Townsendin sydämet. Townsend meni myöhemmin naimisiin Marie-Luce Jamagnen kanssa. Prinsessa Margaret oli kuitenkin Townsendin itsensä mukaan hänen elämänsä ainoa todellinen rakkaus, ja he kävivät kirjeenvaihtoa aina Townsendin kuolemaan saakka.
Townsend säilytti loppuun saakka kiinnostuksensa ilmailuun, ja hän toimi teknisenä sotilasneuvonantajana elokuvaa "Taistelu Englannista" tehtäessä 1968. Hänen kunniamerkkeihinsä kuuluivat CVO (1947), Distinguished Service Order (1941) ja Distinguished Flying Cross and Bar (1940). Townsend kuoli vuonna 1995 Rambouillet’ssä, Ranskassa.
Äänestysvelvollisuus
Äänestysvelvollisuus on järjestelmä, jossa äänestysikäiset kansalaiset ovat lailla velvoitettuja äänestämään vaaleissa.
Järjestelmää puolustellaan usein sillä, että se takaa korkeat äänestysprosentit ja sitä kautta demokratian toteutumisen. Sen arvostelijoiden mielestä taas äänestysvelvollisuus ei kuulu demokratiaan, koska myös äänestämättä jättäminen voi olla kannanotto. Äänestysvelvollisuutta on esiintynyt myös diktatuureissa kuten Saddam Husseinin Irakissa ja entisissä sosialistimaissa.
Äänestysvelvollisuus ja sitä kautta keinotekoisesti korkeaksi saatu äänestysprosentti ei myöskään takaa demokratian toteutumista, koska hylättyjen äänien määrä voi tällöin kasvaa.
Semmeringin rautatie
Semmeringin rautatie on Itävallassa sijaitseva rautatie, joka kulkee Gloggnitzistä Semmeringsolan kautta Mürzzuschlagiin. Se oli Euroopan ensimmäinen vuoristossa kulkeva normaaliraiteinen eli 1 435 millimetrin levyinen rautatie. Vuonna 1854 valmistunut rautatie on edelleen käytössä.
Semmeringin rautatie on 41 kilometrin pituinen, ja korkeuseroa radalla on 460 metriä. Radalla on 14 tunnelia, 16 viaduktia, yli 100 kivisiltaa ja 11 pientä rautasiltaa. Rautatien rakentamiseen osallistui 20 000 työntekijää kuuden vuoden ajan.
Semmeringin rautatiellä käytettiin ensimmäistä kertaa normaaliraiteisella rautatiellä yli 25 ‰ pituuskaltevuutta (metrin korkeusero 40 metrin matkalla) ja jopa 190 metrin kaarresäteitä. Näitä varten tarvittiin myös uuden tyyppisiä vetureita. Radan suunnittelija Carl Ritter von Ghega käytti veturien suunnitteluun uusinta tekniikkaa. Rautatien suunnittelussa yhtenä ongelmana oli myös etäisyyksien mittaaminen, joka vaati uusia työkaluja ja menetelmiä.
Semmeringin rautatietä pidettiin jo valmistuessaan harmoonisena teknologian ja luonnon kokonaisuutena. Rautatie avasi Semmeringin alueen matkailulle 1900-luvun vaihteessa.
Vuonna 1998 Semmeringin rautatie nimettiin UNESCOn maailmanperintökohteeksi.
Gloggnitz
Gloggnitz on 6 022 asukkaan kaupunki Ala-Itävallan osavaltiossa Itävallassa.
Gloggnitz sijaitsee Wienin laakson lounaisessa osassa. Sitä ympäröivät Ala-Itävallan suurimmat vuoret: Rax (2 007 m) ja Schneeberg (2 076). Kaupunki on merkittävä liikenneristeys. Se sijaitsee tärkeällä rautatiellä Wienistä Italian Triesteen ja S6-moottoritiellä.
Kaupunki tunnetaan kahden merkittävän poliitikon kotipaikkana. Sekä entinen liittopresidentti Michael Hainisch että maan ensimmäinen liittokansleri ja liittopresidenttinäkin toiminut Karl Renner ovat asuneet Gloggnitzissä.
Gloggnitz on myös Unescon maailmanperintöluetteloon listatun Semmeringin rautatien lähtöpaikka.
The Nightcomers
The Nightcomers on brittiläisen heavy metal-yhtyeen Holocaustin ensimmäinen albumi. Se on äänitetty Edgy Recordsin studiolla vuonna 1981 ja julkaistiin samana vuonna. Albumista julkaistiin myös remasteroitu CD versio vuonna 2000, joka sisälsi myös kolme bonuskappaletta.
Mürzzuschlag
Mürzzuschlag on kaupunki Steiermarkin osavaltiossa Itävallassa. Kaupungissa on arviolta 8 681 asukasta (vuonna 2016), ja sen pinta-ala on 51,308 neliökilometriä.
Mürzzuschlag sijaitsee Mürzjoen varrella 670 metriä merenpinnan yläpuolella, ja se sai vuonna 1923 kaupunkioikeudet. Mürzzuschlag on viimeinen kaupunki ennen Steiermarkin ja Ala-Itävallan luonnollista rajaa Semmeringsolaa.
Kaupungissa järjestettiin vuonna 1931 Työväen olympialaisten talvikisat.
Kaupunki on Unescon maailmanperintöluettelossa olevan Semmeringin rautatien päätepiste.
Kunnarla
Kunnarla () on Vanha-Espoon suuralueeseen kuuluva kaupunginosa ja kylä Espoon pohjoisosassa, Bodominjärven länsirannalla. Kunnarlaa ympäröivät kaupunginosat (pohjoisesta myötäpäivään) ovat Röylä, Bodom, Högnäs, Karhusuo, Nupuri ja Nuuksio.
Kunnarlassa on pientaloasutusta etupäässä Bodominjärven rantaa myötäilevän Kunnarlantien varteen. Suuri osa Kunnarlaa on metsää ja kuuluu Helsingin kaupungin omistamaan Pirttimäen ulkoilualueeseen, ulottuu myös naapurikaupunginosan, Nuuksion puolelle.
Kokemäenjoen vesistö
Kokemäenjoen vesistö (vesistöaluetunnus 35) on yksi Suomen suurista vesistöistä. Kokemäenjoen vesistö on pinta-alaltaan 27 046,12 neliökilometriä ja siten Suomen viidenneksi suurin vesistö, ja sen vesistöalue kattaa yhteensä noin 8 % koko Suomen pinta-alasta. Se on nimetty laskujokensa Kokemäenjoen mukaan. Alueen järvisyys on 10,99 %.
Joen vesistöalueella ovat suurimmaksi osaksi Pirkanmaan ja Kanta-Hämeen maakunnat, osia Etelä-Pohjanmaasta, Keski-Suomesta, Päijät-Hämeestä ja Varsinais-Suomesta sekä Kokemäenjoen laakso Satakunnasta.
Kokemäenjoen vesistön keskusjärvi on Pyhäjärvi, johon laskevat pohjoisesta Näsijärvi Tammerkosken kautta ja etelästä Vanajavesi Herralanvuolteen sekä tulvatilanteissa myös Lempäälän kanavan kautta. Näsijärveen laskevat pohjoisesta Ähtärin, Pihlajaveden ja Keuruun reitit. Vanajaveteen laskevat laskevat Längelmäveden, Hauhon ja Vanajaveden reitit. Pyhäjärvestä johtaa Nokianvirta Kuloveteen, josta varsinainen Kokemäenjoki alkaa ja johon laskee pohjoisesta Ikaalisten reitti. Etelästä Kokemäenjokeen laskee Loimijoki. Vesistössä on 26 vesivoimalaa.
Josh Freese
Josh Freese (s. 25. joulukuuta 1972, Orlando) on yhdysvaltalainen rumpali ja lauluntekijä. 
Uransa aikana Freese on soittanut useissa eri kokoonpanoissa joko yhtyeen varsinaisena jäsenenä tai sessiomuusikkona. Freese on esiintynyt kaikkiaan yli 250 levyllä. Hän on yksi A Perfect Circlen perustajista sekä The Vandalsin ja Devon pitkäaikainen jäsen. Lisäksi Freese on tehnyt yhteistyötä muun muassa Guns N' Rosesin, Nine Inch Nailsin, Paramoren, Evanescencen, Sublime with Romen, Slashin, Paul Westerbergin, Chris Cornellin, Stingin, Suicidal Tendenciesin, Juliana Hatfieldin, Mike Nessin, The Offspringin, Static-X:n, Weezerin ja Tracy Bonhamin kanssa. Freese on luonut myös soolouraa ja julkaissut neljä sooloalbumia.
Mod perl
mod_perl on Apache-webserverin moduuli, joka mahdollistaa dynaamisten nettisivujen tuottamisen Perlillä. Moduulin käyttäminen suurilla sivustoilla voi tuoda huomattavan tehonlisäyksen perinteiseen CGI-tekniikkaan verrattuna, koska nyt Perl-tulkkia ei tarvitse ladata muistiin jokaisen sivupyynnön yhteydessä.
mod_perl osaa emuloida CGI-ympäristöä, joten vanhat skriptit hyötyvät tehonlisäyksestä ilman muutoksia.
Gigliola Cinquetti
Gigliola Cinquetti (s. 20. joulukuuta 1947 Verona) on italialainen laulaja. Cinquetti voitti San Remon musiikkifestivaalit 16-vuotiaana vuonna 1964 kappaleellaan "Non ho l'età" (). Myöhemmin samana vuonna Cinquetti voitti Eurovision laulukilpailun tällä kappaleella. Cinquetti osallistui Italian edustajana myös vuoden 1974 Euroviisuihin kappaleellaan "Si" () sijoittuen toiseksi ABBA:n jälkeen.
Udo Jürgens
Udo Jürgens (30. syyskuuta 1934 Klagenfurt – 21. joulukuuta 2014 Münsterlingen, Sveitsi), alkuperäiseltä nimeltään Jürgen Udo Bockelmann, oli itävaltalainen laulaja ja lauluntekijä.
Jürgensin lähes koko tuotanto on saksankielistä. Itävaltaa edustanut Jürgens voitti vuoden 1966 Eurovision laulukilpailun kappaleellaan "Merci, chérie". Hän edusti Itävaltaa euroviisuissa myös vuosina 1964 ja 1965. Muita Jürgensin tunnettuja kappaleita ovat Shirley Basseyn kuuluisaksi tekemä ”Reach for the Stars” sekä ”Buenos Dias, Argentina”. Suomalaisten hyvin tuntema Udo Jürgensin sävelmä on Carolan paljon soitettu levytys ”Rakkauden jälkeen”.
Jürgens levytti yli 50 albumia, sävelsi yli tuhat kappaletta ja myi yli 100 miljoonaa levyä.
Jürgens sai 21. joulukuuta 2014 sydänkohtauksen ollessaan kävelyllä Sveitsin Gottliebenissä, ja hän kuoli myöhemmin samana päivänä sairaalassa Münsterlingenissä. Kuollessaan hän oli 80-vuotias.
Vuonna 2011 ensiesitettiin Udo Jürgensin elämästä kertova 205-minuuttinen televisioelokuva "Der Mann mit dem Fagott".
Beatriz (Portugali)
Beatriz (noin 7.–13. helmikuuta 1373 Coimbra – noin 1420 Kastilian kruunu) oli kuningas Fernando I:n ja kuningatar Leonor Telesin tytär. Hänen vanhemmilleen ei koskaan syntynyt poikalasta, minkä vuoksi vallanperimystilanne näytti hiukan epäselvältä. Beatriz meni naimisiin Kastilian kuninkaan Juhana I:n kanssa. Samana vuonna (1383) kuningas Fernando I kuoli ja Portugali näytti siirtyvän Kastilian vallan alle. Tilanne johti kaksivuotiseen anarkiaan ja sisällissotaan Avisin ristiretkeläis-ritarikunnan suurmestarin ja Kastilian kuninkaan Juhana I:n välillä. Lopulta Avisin ristiretkeläis-ritarikunnan suurmestari (Mestre de Aviz) huudettiin Portugalin kuninkaaksi ja hänestä tuli Juhana I vuonna 1385. Kastilian Juhana I lyötiin lopullisesti Aljubarrotan taistelussa.
Beatriz haudattiin Toroon. Hautamuistomerkki sijaitsee Pyhän Hengen luostarissa (Monasterio de Sancti Spiritus).
Monnikalat
Monnikalat ("Siluriformes") on kalalahko, jonka lajit elävät kaikentyyppisissä makeissa vesissä ja kaikilla mantereilla lukuun ottamatta Antarktista. Muutamat lajit elävät myös meressä. Monnikaloihin kuuluu eräitä maailman pienimpiä selkärankaisia, kuten candirú, ainoa selkärankainen jonka väitetään voivan tunkeutua ihmiseen loisena, mutta myös eräitä maailman kookkaimpia makean veden kaloja, kuten Suomessakin aiemmin esiintynyt monni. Monia lajeja käytetään akvaariokaloina. Monnikaloille ovat tyypilliset kissaa muistuttavat viikset, mutta ne eivät esiinny kaikilla lajeilla. Kalan kuuluminen monnikaloihin määritellään lopulta sen kallon ja evien piirteiden perusteella.
Monnikalat on jaettu noin 36 heimoon, joissa on yli 3000 lajia, ja lajeja kuvataan jatkuvasti lisää. Näin monnikalat ovat toiseksi tai kolmanneksi monilajisin nykyisistä selkärankaislahkoista. Noin yksi 20:stä tunnetusta selkärankaislajista on itse asiassa monnikala.
Portugalin perustuslaki
Portugalin perustuslaki laadittiin ensimmäisen kerran vuonna 1822. Sitä on uudistettu monesti ja nykyinen versio tuli voimaan Kolmannen Tasavallan aikana 1976. Tähänkin versioon on tehty muutoksia, viimeisin niistä 2004.
Amazing Race (1. tuotantokausi)
Amazing Race on tosi-TV-ohjelma, jossa kilpailijat matkustavat ympäri maailmaa haastavien tehtävien johdattelemina. Sarjan ensimmäinen tuotantokausi esitettiin Yhdysvalloissa vuonna 2001. Ohjelma alkoi 5. syyskuuta ja päättyi 12. joulukuuta. Ensimmäinen tuotantokausi ei pärjännyt Yhdysvalloissa syyskuun 11.päivän tapahtumien takia ja ohjelman jatkuminen seuraaville tuotantokausille oli epävarmaa.
Suomessa ensimmäinen tuotantokausi näytettiin MTV3:lla keväällä 2003.
Kilpailun voittivat ystävykset Rob ja Brennan.
Ensimmäisestä tuotantokaudesta on ilmestynyt DVD-julkaisu vuonna 2005.
Segelföreningen i Björneborg
Segelföreningen i Björneborg, lyhenteeltään BSF, on Porissa vuonna 1856 perustettu purjehdusseura. Edelleen hyvin aktiivisesti toimiva, yli 500 jäseninen seura on Suomen urheiluseuroista vanhin. Sen kotisatama sijaitsee Porin Mäntyluodossa, Kallon alueella. Kotisatama koostuu muun muassa venesatamasta, ravintolapaviljongista, rantamakasiineista ja majakkasaunasta.
Seuran perimmäisenä tavoitteena on edistää purjehdus- sekä veneilyharrastamista sekä niiden vaatimia taitoja, ja jäsentensä venetuntemusta. 520 jäsenen lisäksi BSF:ään kuuluu vuoden 2017 alkupuoliskon tietojen mukaan 33 purjevenettä, 23 moottorivenettä ja 28 kevytvenettä.
BSF perustettiin aikoinaan Gustaf Sohlströmin aloitteesta, sillä hän sai seuran perustamiseen kipinän nähtyään Englannin vierailunsa aikana Brightonin purjehduskilpailut. Seuran perustamisesta päätettiin lopullisesti kahdeksan miehen kesken 26. tammikuuta 1856 Hotelli Otavan tiloissa, Porin keskustassa.
Seuran syntyhistorian ensimetrit sijoittuvat venäläiseen hallintoaikaan, jolloin vallanpitäjät olivat huolissaan suomalaisten itsenäistymispyrkimyksistä. Erityisesti urheilu ja seuratoiminta oli suurennuslasin alla, koska venäläiset epäilivät että urheiluseuratoiminta lietsoo kansallistunteita.
Alun perin seuran jäsenmaksu oli yksi hopearupla. Nykyisin maksu on 90 euron suuruinen.
KotiMikro
KotiMikro (vuoteen 2004 "Kompuutteri kaikille") on Bonnier Publicationsin Suomessa, Ruotsissa, Norjassa ja Tanskassa julkaisema tietokonelehti. Se ilmestyy kolmen viikon välein, 18 kertaa vuodessa, ja se on ilmestynyt vuodesta 1997 lähtien. Jokaisen numeron mukana tulee CD-rom, joka sisältää pääosin tietokoneohjelmia ja jonkin verran pelejä, yleensä demoversioita, mutta aina myös kokonaan ilmaisia ohjelmia. CD:llä tulee joskus kaupallisten ohjelmien täysversioita, joita ohjelmistovalmistajat ovat lehdelle lahjoittaneet.
Lehden irtonumerohinta on 8,45e, joka sisältää sekä lehden että CD-romin.
Magnum Opus (albumi)
Magnum Opus on Yngwie Malmsteenin albumi, joka julkaistiin vuonna 1995.Japanin painoksen/erikoispainoksen/vuoden 2003 remasteroidun painoksen bonuskappale
Joensuun yliopiston ylioppilaskunta
Joensuun yliopiston ylioppilaskunta (JoYY) perustettiin 1. lokakuuta 1969 ja sen toiminta loppui Itä-Suomen yliopiston perustamisen yhteydessä vuoden 2010 alussa. Sen jäseniä olivat automaattisesti kaikki Joensuun yliopistossa perustutkintoa suorittavat opiskelijat, sekä vapaaehtoisesti jatko-opiskelijat ja ulkomaalaiset vaihto-opiskelijat. JoYY julkaisi yhdessä Kuopion yliopiston ylioppilaskunnan kanssa Itä-Suomen ylioppilaslehteä Uljasta, jonka päätoimittaja oli Veera Järvenpää (2009–2010).
Ylioppilaskunnan ylintä toimivaltaa käytti edustajisto, joka valittiin kahden vuoden välein. Edustajistoon kuului 31 jäsentä. Toimeenpanovaltaa käytti hallitus. Ylioppilaskunnassa työskenteli kahdeksan henkilöä. Ylioppilaskunnan pääsihteeri oli Pekka Koivaara (2009–2010). Ylioppilaskunnan puheenjohtajana toimi Sanna Hämäläinen (2008-2010) ja hallituksen puheenjohtajana Perttu Koistinen (8.4.2009-2010).
JoYY:n tavoitteena oli edistää jäsentensä hyvinvointia yliopistolain velvoittamalla tavalla. JoYY oli Suomen ylioppilaskuntien liiton (SYL:n) jäsen. Entisen JoYY:n toimipaikka sijaitsee Suvantokadulla, josta tilat hankittiin 2008. Aikaisemmin JoYY:n toimitilat olivat Pielisjoen linnassa (1972–1984) ja Opiskelija-asuntoyhtiö Joensuun Ellin omistamassa Joensuun ylioppilastalossa Niskakadulla (1985–2008).
Joensuun yliopiston ylioppilaskunta lakkautettiin Kuopion yliopiston ylioppilaskunnan (KYY) ja emoyliopistojensa tavoin vuoden 2010 alussa, kun uusi Itä-Suomen yliopisto ja Itä-Suomen yliopiston ylioppilaskunta (ISYY) aloittivat virallisesti.
Savonlinnan ylioppilaskunta oli Joensuun yliopiston ylioppilaskunnan Savonlinnan alaosasto; se on rekisteröity yhdistys.
Ylioppilastalo valmistui vuonna 1985 Niskakadun ja Koulukadun kulmaan. Kyse on Joensuun Ellin talosta, josta JoYY varasi 300 neliömetriä toimistoiksi ja kirjakahvila Lyyralle ja studioteatteri Montulle. JoYY:sta tuli Ellin vuokralainen 1992. Vuonna 1996 talo remontoitiin. Kerubin kuppila avautui Lyyran paikalle 2003. Ylioppilaskunta muutti talosta 2008 ostettuaan omat tilat Suvantokadulta. Ylioppilastalon seinässä on Teppo Laurinollin reliefiteos.
Metro International
Metro International on ruotsalainen mediatalo, jonka pääkonttori sijaitsee Luxemburgissa. Metro julkaisee ilmaisjakelulehtiä arkipäivisin ympäri maailman. Metro perustettiin Tukholmassa vuonna 1995. Pääkonttori siirrettiin Lontooseen vuonna 1998 ja sittemmin Luxemburgiin.
Metroa on julkaistu pääkaupunkiseudulla vuodesta 1999 alkaen. Lehden Helsingin-painos siirtyi Sanoman omistukseen 1. syyskuuta 2006. Samaan konserniin kuului jo ennestään Uutislehti 100. Uutislehti 100 ja Metro jatkoivat aluksi ilmestymistään rinnakkain profiloituen hieman eri kohderyhmiin ja jakelualueisiin. Myöhemmin Uutislehti 100 lakkautettiin ja muutamia sen osastoja, kuten suosittu tekstiviestipalsta, siirrettiin Metroon. Lehden nimeksi muutettiin "HS Metro" vuonna 2016.
Metro-konseptin loi ruotsalainen mediayhtiö Modern Times Group. Ensimmäinen Metro-lehti näki päivänvalon Tukholmassa helmikuussa 1995. Metro irrottautui Modern Times Groupista omaksi yhtiökseen Metro International S.A:ksi elokuussa 2000 ja se on listattu Tukholman pörssiin. Metro laajenee voimakkaasti uusille markkinoille ja on maailman suurin ja nopeimmin kasvava kansainvälinen kaupunkilehti. Tällä hetkellä Metro ilmestyy 21 maassa ja yli 100 suurkaupungissa. Lukijoita on päivittäin yli 21 miljoonaa.
24 (5. tuotantokausi)
24:n viides tuotantokausi käynnistyi Yhdysvalloissa 16. tammikuuta 2006 ja päättyi 22. toukokuuta 2006. Viides tuotantokausi käynnistyi Suomessa 7. tammikuuta 2007 ja päättyi 12. kesäkuuta 2007.
Viidennellä tuotantokaudella oli Yhdysvalloissa korkeammat katsojaluvut kuin aikaisemilla "24":n tuotantokausilla. Yhdysvalloissa kausi sai myös suurimmaksi osaksi positiivisia arvosteluja, ja se voitti mm. parhaan draamasarjan ja parhaan miespääosan Golden Globe- ja Emmy-palkinnot.
Viidennen tuotantokauden tapahtumat sijoittuvat 18 kuukautta neljännen tuotantokauden tapahtumien jälkeen, jolloin Jack Bauer joutui lavastamaan kuolemansa, koska salainen palvelu oli saanut määräyksen tappaa Jack estäkseen Kiinan kansantasavallan agentteja kidnappaamasta häntä. Viidennen kauden alussa Bauer työskentelee Mojaven autiomaassa, Los Angelesin kaupungin läheisyydessä, öljynporaajana ja viettää rauhallista elämää yksinhuoltajaäiti Diana Huxleyn ja hänen teini-ikäisen Derek-poikansa alivuokralaisena. Koska kaikki paitsi Jackin läheisimmät ystävät — Tony Almeida, Michelle Dessler, David Palmer ja Chloe O'Brian — uskovat hänen kuolleen, Jack on hankkinut itselleen väärän henkilöllisyyden ja esiintyy nimellä "Frank Flynn".
Viidennen kauden "esiosa" julkaistiin "24":n neljännen tuotantokauden DVD-julkaisussa. Kymmenen minuutin pituisessa jaksossa Jack saapuu Chicagoon, jossa hän kohtaa Chloe O'Brianin. Tapaamisen aikana Chloe kertoo, että kolme vuorokautta ennen tapaamista tuntematon hakkeri murtautui Chloen tietokoneelle ja sai selville, että Jack on todellisuudessa yhä elossa. Kun salaperäiset miehet ilmestyvät paikalle, Chloe ja Jack joutuvat pakenemaan. Vaikka Jack onnistuukin karistamaan häntä jahtaavan henkilöauton, tuntematon moottoripyörän selässä istuva mies huomaamattomasti tarkkailee häntä.
Aikaisempien tuotantokausien tavoin viidennen kauden tapahtumat voidaan jakaa erillisiin osiin:
Jaana Saarinen
Jaana Esikko Saarinen (s. 22. kesäkuuta 1955 Helsinki) on suomalainen näyttelijä.
Saarinen valmistui ylioppilaaksi vuonna 1974 ja opiskeli Helsingin yliopistossa yleistä kirjallisuustiedettä ja estetiikkaa vuosina 1975–1979. Varsinaista näyttelijäntutkintoa hänellä ei ole.
Freelance-näyttelijänä työskentelemisen lisäksi Saarinen kouluttaa yritysten asiakaspalvelijoita improvisaatioharjoitusten avulla. Hän oli Kotkan kaupunginvaltuutettu (vihr.) vuosina 1992–1996.
Jaana Saarisella on kaksi lasta, vuonna 1987 syntynyt tytär ja vuonna 1989 syntynyt poika Sampsa Tuomala.
Jaana Saarinen esiintyi televisiossa jo 60-luvun alussa Matti Raninin Niksulan TV-ohjelmassa, pikkusisarensa Saana Elinan kanssa, ja myös 1960 valmistuneessa elokuvassa "Molskis, sanoi Eemeli, molskis!". Hän osallistui 1960- ja 1970-luvuilla Disneyn animaatioelokuvien suomenkielisiin jälkiäänityksiin. Hän näytteli nimiroolin Oiva Paloheimon tekstiin perustuvassa, vuonna 1969 valmistuneessa televisionäytelmässä "Tirlittan".
Vuosina 1976–2005 Saarinen oli kiinnitettynä eri teattereihin: Kokkolan kaupunginteatteriiin 1976–1977, Mikkelin teatteriin 1978–1979, Lappeenrannan kaupunginteatteriin 1979–1980 ja
Kotkan kaupunginteatteriin 1980–2005.
Saarinen sai parhaan naisnäyttelijän Venla-patsaan vuonna 2007 roolistaan Yle TV1:n Kotikatsomossa esitetyssä kolmiosaisessa televisiosarjassa "Hopeanuolet". Saarinen esiintyi "Salatut elämät" -televisiosarjassa Maarit Salinin roolissa vuosina 1999, 2000–2004, 2007–2008 ja 2015. "Salatuissa eläimissä" esiintyi myös Jaana Saarisen poika Sampsa Tuomala.
Vuoden 2008 jälkeen Saarinen on esiintynyt muun muassa "Tunteen Palo" -näytelmässä sekä Aleksanterin teatterissa ja kiertuenäytelmänä esitetyssä "Kello viiden tee" -näytelmässä Katharine Hepburnin osassa.
Saarinen on näytellyt lukuisissa kesäteattereissa. Kesällä 2008 hän esiintyi Kirjurinluodon kesäteatterissa Porissa, näytelmässä 'Huomenta rakkaani!'. Hän oli myös Lappeenrannan kesäteatterin "Votkaturistit"-näytelmässä pääosassa.
Vuonna 2009 Saarinen oli mukana PMMP:n Lautturi-kappaleen musiikkivideolla.
Toyota Fortuner
Toyota Fortuner on Toyotan valmistama viisiovinen nelivetoinen maastoauto, jota myydään monilla Aasian, Afrikan ja Latinalaisen Amerikan markkinoilla. Autoa saa myös takavetoisena.
Fortuneria valmistetaan Aasiassa ja Etelä-Amerikassa, se on rakennettu Toyota Hiluxin alustalle. Fortunerissa on kolme penkkiriviä ja kokoaikainen neliveto. Fortuner on osa Toyotan IMV -projektia, johon kuuluvat myös Toyota Hilux ja Toyota Innova.
IMV projektin dieselmoottorit valmistetaan Thaimaassa, bensamoottorit Indonesiassa, vaihteistot Filippiineillä ja Intiassa. Autot kasataan nykyään Thaimaassa, Venäjällä, Pakistanissa ja Indonesiassa.
Varustelutasoja Fortunerilla on kolme: G, G Luxury ja V.
Moottorivaihtoehdot:
Devil stick
Devil stick on sirkusväline, joka koostuu kolmesta kepistä. Keskimmäinen keppi on 50–70 senttimetriä pitkä ja tiimalasin muotoinen, eli se on keskeltä ohut ja levenee molempiin päihin. Se on yleensä päällystetty eristysnauhalla jonka värityksen muutokset kertovat keskikohdan ja kaksi muuta tasapainopistettä. Kaksi lyhyempää keppiä ovat silikonipäällysteisiä, joten niissä on hyvä kitka eristysnauhaa vasten. Ideana on heitellä keskimmäistä keppiä kahdella lyhyemmällä.
Devil stick on vaikea laji aloittaa. Siksi siitä onkin kehitelty helpompi versio, flower stick.
Flower stick on muuten samanlainen kuin devil stick, mutta siinä on hapsut keskimmäisen kepin päässä, joiden tarkoitus on hidastaa sen nopeutta, jolloin temppujen tekeminen helpottuu. Painot muistuttavat kukkaa, tästä tulee kukkaan viittaava nimi. Flowerstickin pinta on kumia joka pysyy hyvin kiinni ohjauskepeissä.
Balkanin ruutitynnyri
Balkanin ruutitynnyrillä tarkoitetaan Balkanin niemimaalla vallitsevaa tulenarkaa tilannetta, joka on syntynyt siellä asuvien monien eri kansojen välisistä kiistoista. Näistä kiistoista on kehittynyt vakavia erimielisyyksiä ja sotia. Käsitteen keksi alun perin Saksan valtakunnankansleri Otto von Bismarck, vuoden 1878 Berliinin konferenssin jälkeen, kuvaamaan alueen epävakaata poliittista tilannetta. Bismarckin käsityksen mukaan seuraava sota tulisi alkamaan "jostain kirotun tyhmästä asiasta Balkanilla."
1800-luvulla Ottomaanien valtakunnan eli Turkin vallan heikkeneminen nostatti Balkanin kansoja kapinaan, ja johti useiden uusien valtioiden syntyyn. Alueen merkittävimmäksi maaksi nousi Serbia, joka suurvaltamenneisyytensä vuoksi havitteli Balkanin herruutta. Tilanteen syntymiseen vaikutti myös kahden vastakkaisen suurvallan Itävalta-Unkarin ja Venäjän intresseistä saavuttaa valta-asema alueella.
Balkanin ruutitynnyriksi kutsuttu tilanne päättyi varsinaisesti ensimmäisen maailmansodan syttymiseen. Serbiaktivisti Gavrilo Princip ampui Itävallan kruununperijän Franz Ferdinandin. Näihin nk. Sarajevon laukauksiin Itävalta vastasi arvovallan palauttamiseksi kovin ottein murhan taustalla toiminutta Serbiaa vastaan. Tästä syntynyt niin sanottu heinäkuun kriisi laajeni lopulta ensimmäiseksi maailmansodaksi, koska suurvaltojen liittoumien verkko veti mukaan yhä uusia valtioita, ja koska monet uskoivat hyötyvänsä sodasta.
Käsitettä on käytetty myöhemminkin kuvaamaan Balkanin sekasortoista tilannetta. 1990-luvulla etnisten riitojen repimän ja hajoavan Jugoslavian tilanteesta käytettiin vanhaa termiä.
Văn Miếu
Văn Miếu eli Kirjallisuuden temppeli sijaitsee Hanoin keskustassa Vietnamissa.
Văn Miếu perustettiin 1070 Kungfutsen alttariksi ja vuonna 1076 samassa ympäristössä perustettiin "Quốc Tử Giám" eli Keisarillinen Yliopisto kasvattamaan prinssejä tulevaan tehtäväänsä. Oppia tulivat saamaan myös aristokraattien perilliset, joista kasvatettiin kansakunnalle oppineita mandariineja.
Vuonna 1484 keisari Lê Thánh Tôngin määräyksestä alettiin kunnioittaa yliopistosta valmistuneita tohtoreita kaivertamalla heidän nimensä kivitauluihin. 703 vuoden aikana valmistui vuosittain 3–61 tohtoria, yhteensä 2 313 kappaletta, joista 1 306 nimet ovat vieläkin luettavissa 82 kilpikonnan selässä. Viimeinen tutkinto tehtiin 1779.
Van Mieun arkkitehtuuri on rakennettu suunnikkaan muotoiseksi Kiinassa sijaitevan Kungfutsen temppelin mallin mukaan. Temppeli muodostuu viidestä pihasta, jotka on erotettu toisistaan tiilimuurein. Vain osa arkkitehtuurista on peräisin Lý-dynastian ajalta, sillä temppelin rakentamista jatkettiin aina 1800-luvun alkuun asti, jolloin nykyinen viisipihainen muoto valmistui.
Toyota Comfort
Toyota Comfort on nestekaasukäyttöinen erityisesti taksikäyttöön suunniteltu henkilöauto. Comfort on erityisen suosittu Japanissa, Singaporessa ja Hongkongissa.
Edeltäjänsä Toyota Crownin tavoin Comfort on kulmikkaasti muotoiltu ja sen konepelti on korkealla, mikä mahdollistaa moottorin sijoittamisen edemmäs, jolloin matkustamotilaa saadaan käyttöön enemmän.Nelivaihteisesta automaattivaihteistosta tuli vakiovaruste vuonna 2004.
Allobrogit
Allobrogit oli sotaisa kelttiläinen kansa Itä-Galliassa, Rhône-joen ja Genevenjärven välisellä alueella. Ensimmäinen kirjallinen maininta allobrogeista on kreikkalaisen historioitsijan Polybioksen "Historiai"-teoksessa, jonka mukaan allobrogit vastustivat Hannibalia kun tämä ylitti Alpit Toisen puunilaissodan aikana vuonna 218 eaa..
Roomalaiset Fabius Maximuksen johdolla alistivat allobrogit vuonna 121 eaa..
Allobrogit tunnettiin urheina sotureina. He kontrolloivat Rhone-joen laaksoa ja keräsivät tullia useilla tärkeillä Italiasta Keski-Eurooppaan tulevilla reiteillä.
Kangasalan vaakuna
Kangasalan vaakuna on Kangasalan kaupungin virallinen tunnus, ja se on saanut aiheensa laulusta "Kesäpäivä Kangasalla" sekä vanhan kivikirkon seinään muuratusta verta itkevästä kivestä. Vaakunan harppu viittaa sävelmään ja veripisarat kertomukseen kivestä, jonka kerrottiin hikoilleen verta aina siitä saakka, kun sen päälle oli mestauksessa vuotanut viatonta verta.
Vaakunan on suunnitellut Olof Eriksson, ja se vahvistettiin käyttöön 11. syyskuuta 1951. Vaakunan heraldinen selitys on ”hopeakentässä harppu, jonka yhdyspuu ja kaula muodostavat kotkakuvion, saatteena seitsemän pisaraa asetettuina 2+2+2+1; kaikki punaisia.”
Chaim Weizmann
Chaim Weizmann (, , 27. marraskuuta 1874 – 9. marraskuuta 1952) oli brittiläistynyt venäjänjuutalainen kemisti, sionisti sekä poliitikko. Hän oli Israelin ensimmäinen presidentti ja hän toimi virassaan vuodesta 1949 aina kuolemaansa saakka vuonna 1952.
Weizmann syntyi Motalin kylässä lähellä Pinskiä nykyisellä Valko-Venäjällä. Myöhemmin hän opiskeli Saksassa ja väitteli tohtoriksi Sveitsissä Fribourgin yliopistossa. Hän luennoi kemiaa Geneven yliopistossa 1901–1903 ja myöhemmin Manchesterin yliopistossa. Britannian kansalaisuuden hän sai 1910.
Hänen merkittävin löytönsä oli "Clostridium acetobutylicum" -bakteerin eristäminen, joka mahdollisti sen teollisen käytön asetonin valmistukseen. Kemikaalia käytetään savuttoman ruudin valmistukseen. Ensimmäinen prosessia käyttänyt tehdas oli "J&W Nicholson & Co" Lontoon Bow'ssa vuonna 1915. Ensimmäisen maailmansodan aikana Weizmann oli Amiraliteetin laboratorioiden johdossa 1916–1919.
Vuonna 1917 Weizmannista tuli British Zionist Federationin puheenjohtaja. Hän sai ulkoministeri, entisen pääministerin ja Manchesterin parlamenttiedustajan, Arthur Balfourin antamaan lupauksen Palestiinaan perustettavasta juutalaisten kansallisesta kotimaasta.
Vuonna 1937 Weizmann tuki brittien ajatusta jakaa Palestiina kahtia, sanoen että puolet on enemmänkin ei mitään. Tämä sai äärisionistit raivoihinsa. Kuitenkin 1947 sionistijohto lähetti Weizmanin neuvottelemaan Yhdysvaltojen presidentin Harry Trumanin kanssa. Yhdysvallat tunnusti Israelin valtion ja antoi sille huomattavaa taloudellista tukea. Seuraavana vuonna Weizman äänestettiin Israelin presidentiksi.
Weizmannin veljenpoika Ezer Weizman oli myös Israelin presidentti.
Tutankhamonin hauta (romaani)
Tutankhamonin hauta () on Tutankhamonin haudan etsinnöistä ja löydöstä kertova romaani, jonka on kirjoittanut ranskalainen kirjailija ja egyptologi Christian Jacq. Alkuperäinen teos ilmestyi vuonna 1992 ja oli suuri menestys, suomennos vuonna 2003.
17-vuotias rahaton eläinmaalari Howard Carter päätyi Egyptiin kohtalon oikusta. Hän oli hieroglyfipiirtäjänä eräällä arkeologilla pyrkimyksenään ryhtyä itsekin joskus arkeologiksi. Unelmanaan hänellä oli löytää silloin vielä pikkukuninkaaksi luullun Tutankhamonin hauta, jota ympäröi salaisuuden verho.
Vuosia myöhemmin hän tapasi seikkailunhaluisen miljonäärin Lordi Carnarvonin, johon hän tartutti tuon saman mahdottomaksi luullun haaveen. Monista vastoinkäymisistä huolimatta nuo kaksi olivat päättäneet löytää Tutankhamonin ja ratkaista tämän salaisuuden. Vuosien työn tuloksena he viimein löysivät koskemattoman haudan täynnä uskomattomia rikkauksia. Hauta löydettiin vuonna 1922 ja muumio päätyi Egyptin Museoon mukanaan Tutankhamonin aarteet.
Gondomar
Gondomar on kaupunki ja kunta Portugalissa Se sijaitsee Porton metropolialueella. Kaupungissa asuu 27 047 henkilöä ja koko kunnassa 168 027.
Kaupunki on tunnettu koruteollisuudestaan.
Gondomarin kaupunki koostuu kolmesta yhteenkasvaneesta taajamasta, jotka ovat São Cosme eli Gondomar, Valbom ja Jovim. Muita tärkeitä kaupunkeja piirikunnassa ovat Rio Tinto ja Fânzeres.
Jitzhak Ben-Zvi
Jitzhak Ben-Zvi (, 24. marraskuuta 1884 Pultava – 23. huhtikuuta 1963 Jerusalem) oli historioitsija, sionistijohtaja ja toinen Israelin presidentti vuosina 1952–1963. Hän oli myös allekirjoittamassa Israelin itsenäisyysjulistusta.
Ben-Zvi valittiin 1. ja 2. Israelin parlamenttiin eli Knessetiin Mapai-puolueesta. Nykyään hänen kuvansa on Israelin sadan uuden sekelin setelissä.
Ben-Zvi on pisimpään Israelin presidenttinä toiminut henkilö: hän hallitsi kaksi kokonaista viiden vuoden vaalikautta ja tuli valituksi kolmannelle, mutta kuoli jo puoli vuotta uudelleenvalintansa jälkeen.
Persius
Aulus Persius Flaccus (34–62) oli roomalainen runoilija ja satiirikko. Hänen elinaikaansa kutsutaan roomalaisen kirjallisuuden hopea-ajaksi ja samaan aikaan elivät myös Martialis ja Juvenalis. 
Persius oli kotoisin etruskilaisesta Volaterraesta, mutta jäi nuorena orvoksi ja muutti Roomaan. Roomassa hän asui tätinsä ja sisarensa kodissa. Hän sai hyvän kasvatuksen johon kuului tutustuminen stoalaisuuteen, joka teki häneen suuren vaikutuksen. Heikko terveys vaivasi Persiusta läpi elämän ja se esti häntä heittäytymästä villiin ja vapaaseen taiteilijaelämään.
Persiuksen opettajat Cornutus ja Caesius Bassus julkaisivat hänen varhaisen kuolemansa jälkeen Persiuksen ainoan teoksen, "Saturae". Teos koostuu kuudesta satiirista, joissa Persius arvostelee aikansa kirjallista muotia ja yleistä rappiota. Persius käyttää runoissaan taitavasti sarkasmia ja kekseliäitä kielikuvia, ja roomalaisen satiirin perinteitä noudattaen runojen lopussa on aina moraalinen opetus. Teos oli suuressa suosiossa keskiajalla.
Persiusta on kritisoitu siitä, että hänen runonsa ovat pelkkiä siveellisyyssaarnoja ja että niistä puuttuu sovittelevuus ja humoristisuus. Häntä on pidetty pikkuvanhana kirjatoukkana joka ei ole oikein saanut omakohtaista kokemusta aiheestaan josta tekee satiiria. Toisaalta hänen ideoitaan ja aihevalintojaan on kehuttu.
Zalman Shazar
Zalman Shazar oli Israelin kolmas presidentti vuosina 1963–1973. Hän syntyi 24. marraskuuta 1889 Venäjällä lähellä Minskin kaupunkia ja kuoli 5. lokakuuta 1974.
Shazar asettui Jerusalemiin vuonna 1924. Ennen presidentiksi tuloaan Shazar toimi mm. israelilaisessa Davar-lehdessä läpi toisen maailmansodan ajan. Vuonna 1948 hän nousi vasta itsenäistyneen Israelin ensimmäisen David Ben-Gurionin hallituksen opetusministeriksi.
Shazarin kuva koristaa vielä tänäänkin Israelin ILS-valuutan 200 seteliä.
Efraim Katzir
Efraim Katzir (; 16. toukokuuta 1916 – 30. toukokuuta 2009) oli israelilainen biofyysikko ja työväenpuolueeseen kuulunut poliitikko. Hän toimi Israelin presidenttinä viisivuotisen kauden 1973–1978.
Katzir syntyi Kiovassa, Ukrainassa. Hänen alkuperäinen nimensä oli Ephraim Katchalsky, mutta hän muutti sukunimensä heprealaiseen muotoon vuonna 1973 knessetin valittua hänet presidentiksi.
Vuonna 1922 hän muutti perheineen Palestiinaan, jossa hän opiskeli Jerusalemin heprealaisessa yliopistossa väitellen filosofian tohtoriksi. Hän suoritti tohorin tutkinnon jälkeisiä opintoja ulkomailla Harvardissa ja Columbiassa, mutta palasi Israeliin heti sen julistatuduttua itsenäiseksi vuonna 1948. Hänestä tuli Israelin puolustusvoimien tutkiusyksikön johtaja. Yksikön on sanottu kehittäneen kemiallisia aseita.
Vudodesta 1949 hän toimi biofysiikan laitoksen johtajana Weizmannin tiedeinstituutissa Rehovotissa, ja tutki lääkeaineiden vaikutusmenetelmiä.
Hänen veljensä Aharon, kansainvälisesti tunnettu kemikaalifyysikko, kuoli vuonna 1972 yhtenä Lodin lentokentän joukkomurhan uhreista.
Katzir oli Harvardin yliopistossa Golda Meirin ottaessa häneen yhteyttä presidentinviran takia.
Presidenttikautensa jälkeen Katzir palasi tutkijan uralle.
Vuonna 1977 Katzir valittiin Royal Societyn jäseneksi. Vuonna 1985 hänelle myönnettiin Japani-palkinto entsyymien käytöstä antiobioottihoidoissa.
Sampsa
Sampsa on suomalainen miehen etunimi. Suomessa on vuoden 2015 loppuun mennessä syntynyt 1 249 Sampsaa.
Sampsa on Kalevalan runoista peräisin oleva nimi. Sampsa on Kalevalan tarustossa pellon poika, viljojen haltija. Runoissa henkilö nimeltä Sampsa Pellervoinen oli maanviljelijä, joka kasvatti puita ja peltoja.
Šolom Aleichem
Šolom Aleichem (, , oik. Solomon Naumovitš Rabinovitš (); 2. maaliskuuta 1859 Perejaslav, Poltavan kuvernementti, Venäjän keisarikunta – 13. toukokuuta 1916 New York) oli venäjänjuutalainen humoristi. Hän syntyi Perejaslavissa (nyk. Perejaslav-Hmelnytskyi) nykyisen Ukrainan alueella ja kasvoi Voronkovin kylässä. Hänen perheensä oli varakas, ja hän sai perinteisen uskonnollisen kasvatuksen. Neljätoistavuotiaana Rabinovitš lähti venäläiseen kymnaasiin. Valmistuttuaan hän työskenteli muutamia vuosia hallituksen palkkaamana rabbina.
Rabinovitš julkaisi ensimmäiset teoksensa venäjäksi ja hepreaksi vuonna 1879 käyttäen kirjailijanimeä Šolom Aleichem. Hän avioitui vuonna 1883 rikkaan juutalaisen tilanomistajan tyttären kanssa ja päätti ryhtyä kirjoittamaan jiddišin kielellä. Apen kuoltua hänestä tuli varakas, ja hän ryhtyi käymään kauppaa pörssissä. Hän julkaisi vuosina 1888–1889 aikakauskirjaa "Di jidiše Folksbibliotek", mutta vuonna 1890 hän menetti kaiken omaisuutensa keinottelussa ja joutui pakenemaan velkojiaan. Vuonna 1891 hän muutti Odessaan ja sen jälkeen Kiovaan. Vuonna 1905 hän pakeni Venäjän juutalaisvainoja ja asui enimmäkseen Yhdysvalloissa ja Länsi-Euroopassa.
Hän kirjoitti romaaneja, novelleja ja näytelmiä, joiden aiheena oli Venäjän juutalaisten arkielämä. Hän kuvasi yhteiskunnan heikko-osaisia surumielisen huumorin sävyttämänä.
Šolom Aleichem oli ensimmäinen joka kirjoitti lastenkirjoja jiddišiksi. Musikaali "Viulunsoittaja katolla" perustuu hänen kertomuksiinsa.